[{"text_idx": "#000003", "text": "Tantsu, performance\u2019i vo\u0303i laiemalt etenduskunstide vahealal tegutseb nu\u0308u\u0308disajal rohkelt kunstnikke. Tegelikkuses paljud neist vahepealsetest ei soovigi mingisugusesse rangesse registrisse kuuluda, sest piirid, binaarsed su\u0308steemid ja kultuurilised kategooriad on ju ometigi no\u0303nda mo\u0308o\u0308duvad. Keset liitreaalsusi, multi- ja metaversumeid, su\u0308vavo\u0303ltsinguid ning u\u0308leu\u0308ldisemat interdistsiplinaarset grupiseksi muutub keeleline lahterdamisvajadus u\u0308ha jo\u0303uetumaks. U\u0308helt poolt on tung na\u0308htustele ja asjadele nimesid panna, teisalt on see ilmselgelt lootusetu. Just sellistest vastuoludest haaratud nu\u0308u\u0308disaegsuse kaevust kustutab oma janu ka viimase ku\u0308mne aasta u\u0308ks ko\u0303ige rokenrollam rahvusvaheline perfogrupeering Young Boy Dancing Group ehk YBDG, kes muuseas ei saada va\u0308lja pressitekste!"}, {"text_idx": "#000004", "text": "YBDG, nimeliselt ku\u0308ll tantsugrupp, tegelikkuses pigem vabakutselised vabakunstnikud, kasutab jooksvalt samu lavastuslikke rekvisiite: esinemisro\u0303ivasteks katkised aluspu\u0308ksid ja topid, ku\u0308u\u0308nlad ja laserid, varba- vo\u0303i kannaosast katki lo\u0303igatud jalano\u0303ud, vahel sekka Alpi lehmakell, reisikohver vo\u0303i voolikust purskuv vesi. Ho\u0303o\u0303rutakse u\u0308ksteise vastu, kuhjutakse u\u0308ksteise peale, rebitakse riidera\u0308balatest, visatakse mo\u0303ned ekstravagantsemad piruetid ja ko\u0303laritest saadab va meeldivat kaost mo\u0303ni kro\u0303bedama bpm\u2019iga digi-gabber vo\u0303i Kenji Kawai legendaarne lugu \u201eMaking of Cyborg\u201d kultusanimest \u201eGhost in the Shell\u201d. YBDG on varem o\u0308elnud, et nende tegevust iseloomustavad alati kindlad ma\u0308rkso\u0303nad: kva\u0308a\u0308r, tants, keha, seksuaalsus ja intiimsus. Lisaks esinemistele laieneb YBDG kunstipraktika kehafotograafia, video, skulptuuri, moe ja muusika va\u0308ljale. Nende ideed otsivad parasjagu sobivaid voolusa\u0308nge. YBDG sotsiaalmeedia kontosid on aja jooksul korduvalt nn ebasobiliku sisu to\u0303ttu kinni pandud, sest tihti on kujutatud kustutatud genitaalidega inimesi vo\u0303imatutes fu\u0308u\u0308silistes asendites ja kooslustes. Aga sotsiaalmeedia hiiglaste nibuterrori vastu ju ei saa, misto\u0303ttu nu\u0308u\u0308d hallatakse ka varukontosid, igaks juhuks."}, {"text_idx": "#000005", "text": "YBDG u\u0308tleb mulle, kui ma neid u\u0308hel jaanuarihommikul Zoomis ku\u0308sitlen, et nad mo\u0303testavad end efemeersete elavate skulptuuridena, mis kestavad mo\u0303ne sekundi ja millest ja\u0308a\u0308b maha vaid u\u0308ksik foto vo\u0303i videodokumentatsioon. Nad na\u0308evad oma praktikat poeetilise ja emotsionaalsena, nimetades seda kerge muigega isegi poeetiliseks emoks. Nad toovad vestluses eraldi va\u0308lja, et kuigi nende looming vo\u0303ib paista kui seksualiseeritud intiimsus vo\u0303i inimesed mo\u0303tlevad neist kui seksigrupist, siis see on mo\u0308o\u0308dalugemine. Intiimsus, mida YBDG pu\u0308u\u0308ab luua, on mitteseksuaalne. Inimesed vo\u0303ivad ka\u0308ia ka kink-pidudel, aga see ei pruugi olla seksuaalselt laetud, see vo\u0303ib olla intiimsuse vorm teiste inimestega. See on ka nende n-o\u0308 keel: \u201eMe ei pruugi ta\u0308pselt teada, mida me selles keeles ra\u0308a\u0308gime, aga me ra\u0308a\u0308gime. Me ma\u0308ngime alastuse ja la\u0308hedusega, aga meie siht pole kedagi kiima ajada. Kindlasti on inimesi, kes tulevad meie show\u2019dele selle eesma\u0308rgiga vo\u0303i soovivad vaadata seda la\u0308bi mingi tugeva iha la\u0308a\u0308tse.\u201d YBDG on publiku ees haavatav ja see haavatavus loob haprust, mis tekitab la\u0308hedust publikuga. Teiseks, kui inimene on na\u0308inud ainult fotot vo\u0303i lu\u0308hikest videoklippi esinemisest, aga kohal ka\u0308inud ei ole, siis vo\u0303ibki ja\u0308a\u0308da ta\u0308iesti vale mulje. On juhtunud, et mo\u0303nikord keegi internetis so\u0303imab, aga ega ta kohapeale vaatama ei julge tulla, u\u0308tlevad YBDG liikmed kui u\u0308hest suust."}, {"text_idx": "#000006", "text": "Inimesed vo\u0303ivad ka\u0308ia ka kink-pidudel, aga see ei pruugi olla seksuaalselt laetud, see vo\u0303ib olla intiimsuse vorm teiste inimestega."}, {"text_idx": "#000007", "text": "La\u0308heme siiski korraks ka algusesse"}, {"text_idx": "#000008", "text": "Kui kaardistada YBDG saamislugu, siis grupeering su\u0308ndis isetekkelisena 2014. aastal ja tegutses esiotsa amorfse nimetu kollektiivina. Kuigi aja jooksul on nad teinud koosto\u0308o\u0308d sadade inimestega ku\u0308mnetest riikidest, ei olnud u\u0308hel hetkel pea ku\u0308mneliikmelise ja osaliselt ka roteeruva kambana tuuritamine rahaliselt ega o\u0308koloogiliselt enam mo\u0303ttekas ja piseneti praeguse \u201etroikani\u201d, kes kaasab oma show\u2019desse igas uues esinemispaigas, enamasti Euroopas, ka kohalikke tegijaid vo\u0303i so\u0303pru. Nimetatud \u201etroikasse\u201d (kasutatagu edaspidi viisakamat so\u0303na \u201ekolmik\u201d) kuuluvad Maria Metsalu (Eesti), Nica Roses (Argentina) ja Manu Anima (S\u030cveits), kes tutvusid omavahel ammusel aal Amsterdamis elades. Maria ja Manu alles ta\u0308rkav tutvus su\u0308venes, kui nad 2014. aasta suvel Viinis koos residentuuris toimetasid, mille ja\u0308rel neil paluti teha u\u0308ks show legendaarses Pariisi klubis Silencio ning sinna otsa Rotterdamis. Niisiis su\u0308ndis YBDG mo\u0303neti saatuse tahtel ja puudus mingi algne suur la\u0308bimo\u0303eldud plaan, et hakkaks koos grupina tegutsema. Esialgu oli lihtsalt tegemist jagatud kunstiliste ideedega inimestega, kes andsid koos etendusi ja eksperimenteerisid visuaalidega. Kuna esinemispaikadelt \u2013 klubidest festivalide ja galeriideni \u2013 tilkus pakkumisi ja nende u\u0308hest Ibiza klubitantsijast inspireeritud laseritega perfokad (kontseptsioon na\u0308gi algusest peale ette, et kehaavaustesse sisestatakse roheliste kiirtega laserid) la\u0308ksid sotsiaalmeedias ha\u0308sti lendu, siis kogu koos esinemise ja loomise protsess arenes edasi. Esimesel show\u2019l Club Silencios Pariisis saigi publik mekkida tugevat arstimit, kui kehad laserivihkudes Enya techno-remikside saatel maas va\u0308a\u0308nlesid ja u\u0308heskoos mudas maadlesid, millega ka osa publikust, heites seljast riided, sa\u0308ravate silmadega spontaanselt u\u0308hines."}, {"text_idx": "#000010", "text": "2016. aastal jo\u0303udis eluja\u0308rg sinnamaale, et YBDG hakkas tegutsema fikseeritud grupina ja vo\u0303ttis endale leedu-poola lugemisgrupi Young Girl Reading Group ja\u0308rgi kujundatud nime. Enne kui COVID-19 2020. aastal kogu kultuuriva\u0308lja pea peale keeras, olid nad jo\u0303udnud juba teha kaks ringreisi Euroopas ning u\u0308he Lo\u0303una-Ameerikas ja New Yorgis. Plaanitud Aasia turnee ja\u0308igi COVIDi to\u0303ttu a\u0308ra. Lisaks sellistele ba\u0308ndiloogikaga sarnanevatele tuuridele proovib YBDG korraldada ka va\u0308iksemaid minituure, et u\u0308hendada esinemiskohti, millel ja\u0308a\u0308ks u\u0308ksi puudu eelarvest, et ko\u0303ik kulud katta. Fun fact: kuna neil endal pole kellelgi juhiluba, siis Euroopa turneel mo\u0303ned aastad tagasi tegid nad casting\u2019ut osaliselt la\u0308htuvalt sellest, kes lisanduvatest ajutistest liikmetest saaksid bussi juhtida."}, {"text_idx": "#000011", "text": "Esimesel show\u2019l Club Silencios Pariisis saigi publik mekkida tugevat arstimit, kui kehad laserivihkudes Enya techno-remikside saatel maas va\u0308a\u0308nlesid ja u\u0308heskoos mudas maadlesid."}, {"text_idx": "#000012", "text": "Kolmiku so\u0303nul sobib neile selline nomaadliku grupi idee. Elatakse eri kohtades (kord Ateena, kord Berliin, kord Amsterdam, kord Zu\u0308rich), aga kui koos ollakse, siis tehakse intensiivselt to\u0308o\u0308d. Nad u\u0308tlevad, et isegi tuuril o\u0308o\u0308pa\u0308ev la\u0308bi na\u0308dalate kaupa koos olles ei tu\u0308litse nad kunagi, vaid, vastupidi, koos ollakse ma\u0308rksa produktiivsemad, misto\u0303ttu elu on viinud sinnamaale, et pa\u0308rast kaheksat aastat otsitakse endale lausa stuudiot. Esinejatena on nad rangelt organiseeritud, kuigi pealtna\u0308ha vo\u0303ib ja\u0308a\u0308da meeldiva kaose mulje. Enne esinemist tehakse 2\u20133 pa\u0308eva proove, valitakse kostu\u0308u\u0308mid ja lastakse uutel kohalikel liikmetel sisse elada. Kui ra\u0308a\u0308kida eri tu\u0308u\u0308pi esinemiskohtadest, siis alguses esines YBDG rohkem klubides, aga siis hakkas tunduma, et klubipubliku vastuvo\u0303tutundlates on omad tu\u0308himikud, misto\u0303ttu otsustati peokontekstist eemalduda. Olenevalt esinemispaigast vo\u0303ivad publikul olla eri va\u0308a\u0308rtused ja nad pakuvad esinejatele erinevat ta\u0308helepanu, klubikontekstis esineb na\u0308iteks alkoholi tuimestavat mo\u0303ju. YBDG teeb praegu kuni kolmetunniseid show\u2019sid ja klubis ei tule selline pikkus lihtsalt ko\u0303ne alla. Klubiesinemisi vastu vo\u0303ttes kehtib pigem po\u0303himo\u0303te, et teeme lu\u0308hidalt ja ku\u0308sime rohkem raha! Kuigi klubi \u201evabam o\u0303hkkond\u201d loob vo\u0303rreldes na\u0308iteks galeriiga ka potentsiaali juhuslikeks su\u0308ndmusteks, nagu eespool mainitud kollektiivne mudamaadlus. Ko\u0303igi kolme so\u0303nul pingutavad nad alati selle nimel, et inimesed lihtsalt ei istuks na\u0308iteks valge kuubi kontekstis passiivselt seina a\u0308a\u0308res, vaid tuleksid kaasa ja \u201eaktiveeruksid\u201d. Ko\u0303ige ta\u0308htsam on energia liikumine nende ja vaataja vahel."}, {"text_idx": "#000014", "text": "Ta\u0308nu sellele, et nad on harjunud esinema va\u0308ga erinevatel pindadel, tuleb ka kutseid nii va\u0308ikestelt galeriidelt kui ka na\u0308iteks suurtelt muusikafestivalidelt, nagu Roskilde. Nad leiavad, et kui teha spetsiifiliselt tantsu-performance\u2019it, siis see su\u0308nnib ja sureb teatris, aga YBDG ka\u0308ib ko\u0303ikjal ringi, elades oma elu ka internetis, mis on mo\u0303nes mo\u0303ttes nende eelistatuim ruum. Kui perfokad la\u0308hevad viral\u2019iks vo\u0303i inimesed hakkavad neist meeme tegema, siis see to\u0303estab, et tehtav to\u0308o\u0308 on iseseisvunud ja kolinud osaliselt juba omaette. Samas nad va\u0308idavad, et ise nad oma esinemistel tehtud pilte ekspluateerima ei kipu ja po\u0303hjendamatust haipimisest huvitatud ei ole, ku\u0308ll aga vo\u0303ivad teised seda teha. YBDG pole enda so\u0303nul seda tu\u0308u\u0308pi grupp, kes otsustaks, et okei, teeme projekti na\u0308iteks poliitilisel teemal ja kuna see on s\u030cokeeriv, siis kasutame seda maksimaalselt a\u0308ra. Kolmik ei taha presenteerida end Ai Weiwei stiilis, minnes Kreekasse (kus on nendegi kodubaas, kui u\u0308ldse kusagil), tehes pa\u0308a\u0308stevestidega installatsiooni po\u0303genike elust ja luues seela\u0308bi ideaalse pealkirja mo\u0303nele ajakirjandusva\u0308ljaandele. Nad toetuvad suust suhu vo\u0303i pigem isegi Instagramist silmadesse laadis promole ja Instagrami kaudu saavad nad ka enamiku pakkumistest, Instagram on nende agent."}, {"text_idx": "#000015", "text": "Kui teha spetsiifiliselt tantsu-performance\u2019it, siis see su\u0308nnib ja sureb teatris, aga YBDG ka\u0308ib ko\u0303ikjal ringi, elades oma elu ka internetis, mis on mo\u0303nes mo\u0303ttes nende eelistatuim ruum."}, {"text_idx": "#000016", "text": "Kui YBDG oma seni esimese ja viimase perfokaga Eestis 2018. aastal Tallinna Kunstihoones u\u0308les astus, ajas see kohalikul meedial suu segaduses vahutama. O\u0303htuleht kirjutas, kuidas Balti triennaali avamisel torgati laserid tagumikku, ja uuriti, kas neil on to\u0303esti plaan po\u0303randale pissida, Ekspress lo\u0303i lauda samuti tagumikukaardi ja lisas omalt poolt, et need amelevad ka veel. YBDG jo\u0303udis isegi kohalike pensionieelikute incel-meediasse, kui oma huumorirubriigis \u201eVasar\u201d kirjutas neist Nelli Teataja."}, {"text_idx": "#000018", "text": "Nagu vo\u0303ib aimata, siis loomulikult ajab YBDG enamikul inimestel (eriti kui oled harjunud teatud tu\u0308u\u0308pi ilu ja harmooniat otsima) juhtme kokku nagu igasugune kunst, mida peetakse transgressiivseks (kehvikute keeles \u201eprovokatiivne\u201d), milles na\u0308hakse piinlikult artepoveralikke elemente vo\u0303i mittenormatiivset kehakasutust. YBDG teeb isegi nalja, et kui nad tuuritavad, siis neil on kohvrid ju ikka \u201eveidrat sitta\u201d ta\u0308is, ja aeg-ajalt palutakse neil seletada, mis pagana asjad need ikkagi on. Kui nad vastavad, et teevad perfokaid, siis tavaliselt on tolliametnikud vo\u0303i piirivalvurid omadega u\u0308sna segaduses. Selleks et ko\u0303ik ausalt a\u0308ra ra\u0308a\u0308kida, kogesin seda ka ise, kui olin 2018. aasta hilissuvel vabatahtlik, kes lubas Euroopa tuuri lo\u0303petanud YBDG bussi Stockholmi a\u0308a\u0308relinnast Tallinnasse tuua. Kui piirivalve mu Tallinna reisisadamas kinni pidas ja palus tutvustada bussi sisu, mis koosnes siis eespool mainitud katkistest aluspu\u0308kstest ja toppidest, Alpi lehmakellast ja paljust muust, siis vastasin, et tegemist on rahvusvahelise performance-grupi lavaatribuutikaga. Piirivalvurile ja\u0308i selline jutt muidugi ta\u0308iesti hoomamatuks ja ta kostis saamatult valelikku narratiivi haistes kolleegile: \u201eSee on klassikaline viis musta pesuga narkootikumide lo\u0303hna peita. Tooge narkokoer!\u201d Siit ka vo\u0303ib-olla selle loo suurim moraal: ko\u0303ike ei peagi olema vo\u0303imalik seletada."}, {"text_idx": "#000019", "text": "Ta\u0308na esietendub Kanuti Gildi SAALis koreograafi ja kunstniku Maria Metsalu teos \u201eKaev\u201d. Sel puhul tegime temaga juttu suhtest vaatajatega, kompromissidest ja intervjuudest."}, {"text_idx": "#000020", "text": "Paradoksaalselt pahas tujus. Intervjuu Kro\u0303o\u0303t Juurakuga"}, {"text_idx": "#000021", "text": "Vabakutselise elu su\u0308gavad erisused Austrias ja Eestis, laste ja lemmikloomade siiras kaasamine loomingulisse to\u0308o\u0308sse ja po\u0303hjus, miks kunstnikud ei ole enamasti obsessiivsed inimesed."}, {"text_idx": "#000022", "text": "Mida on u\u0308hist Thbilisis techno ja\u0308rgi tantsinud protestijatel, Jose\u0301phine Bakeril, iraani po\u0303randaalustel koreograafidel ja inimesel, kes bussipeatuses lisaks tammumisele ka mingeid teisi liigutusi teeb? Nad ko\u0303ik praktiseerivad liikumisvabadust, mis ei pruugi olla koosko\u0303las kehtivate normidega."}]